Somaalia mässulised ähvardavad jalgpallifännidele avalikult peksa anda  või hullemat, kui nad jäävad vahele televiisorist maailmameistrivõistluste vaatamisega.  Väidetavalt patrullivad islamistid ja otsivad inimesi, kes vaatavad jalgpalli, vahendas BBC.    Laupäeval tapsid mässulised kaks inimest, kes vaatasid kodus jalgpallivõistlusi. Rühmitus Hizbul-Islam arreteeris Mogadishu linnas aga kümme Argentiina-Nigeeria mängu vaatanud inimest.    Rühmituse esindaja šeik Mohamed Abdi Aros ütles, et kogu Somaalia peaks järgima nende kehtestatud jalgpalli MM-i  keeldu.    "Me hoiatame kõiki Somaalia noori, et nad ei vaataks MM-i matše. See on raha- ja ajaraisk ning nad ei saa sellest mingit kasu või kogemusi, kui vaatavad hulle mehi hüppamas üles ja alla," rääkis ta.    Üks jalgpallimängude edastaja on kolinud oma tegevuse kindlustatud lennujaama, et kaitsta varustust võimalike rünnakute eest.    Pühendunud fännid vaatavad MM-i salaja või mõnedes üksikutes piirkondades, mida kontrollivad valitsuse väed. Näiteks Mogadishu linnas on  jalgpallifännide hulgas väga populaarne üks kino, mis on valitsuse kontrolli all.    Jalgpalli MM-i vaatamise keeld ulatub aastasse 2006, kui mässuliste rühmitus Islamikohtute Liit võttis kuueks kuuks kontrolli suuremas osas Somaalias ja kehtestas seaduse, mis keelab somaallastel igasuguse mitte-islamistliku meelelahutuse nagu videomängud ja avalikult spordivõistluste vaatamine.    Somaalias suudavad aga vähesed endale lubada satelliittelevisiooni, mistõttu on suured avalikud ekraanid  sageli ainus võimalus võistluste jälgimiseks.    Merili Nael  RahvusRinghääling